Husk at din mobil hyler og vibrerer i dag

Når klokken slår 12 i dag, vil mange danskere høre en høj hyletone fra deres mobiltelefoner – og det er helt med vilje. Det landsdækkende mobilbaserede varslingssystem S!renen bliver nemlig testet onsdag middag.

Systemet, som skal advare befolkningen ved større ulykker og katastrofer, sender beskeder ud via mobilnetværkene til nyere telefoner med opdateret software. Varslerne ledsages af både lyd og vibration, og alarmen stopper først, når man trykker på beskeden.

– Når der opstår en akut fare i et bestemt område – som for eksempel en brand eller en ulykke – er det vigtigt, at myndighederne hurtigt kan nå ud til borgerne med advarsler. Her spiller mobilnettet en vigtig rolle, siger Daniel Askeroth, netværksdirektør i Norlys.

S!renen er udviklet i samarbejde mellem blandt andet Beredskabsstyrelsen, Rigspolitiet og Forsvarsministeriet. Systemet bruger teknologien Cell Broadcast, der gør det muligt at sende beskeder ud til mobiltelefoner inden for et afgrænset geografisk område – uden brug af apps eller tilmelding.

Varslingen er kun en test og kræver ingen handling fra borgerne. Formålet er at sikre, at systemet fungerer, hvis det en dag skulle blive nødvendigt i en reel nødsituation.

Du kan læse mere om systemet på sirenen.dk.

Husk at din mobil hyler og vibrerer i dag